CELEX: 32010D0802
Language: el
Date: 2010-12-21 00:00:00
Title: 2010/802/ΕΕ: Απόφαση της Επιτροπής, της 21ης Δεκεμβρίου 2010 , για την απαλλαγή ορισμένων περιπτώσεων παρατυπίας που προκύπτουν από ενέργειες που συγχρηματοδοτούνται από τα διαρθρωτικά ταμεία και το Ταμείο Συνοχής για την προγραμματική περίοδο 2000-2006 από τις ειδικές απαιτήσεις αναφοράς που ορίζονται στο άρθρο 5 παράγραφος 2 του κανονισμού (ΕΚ) αριθ. 1681/94 και στο άρθρο 5 παράγραφος 2 του κανονισμού (ΕΚ) αριθ. 1831/94 [κοινοποιηθείσα υπό τον αριθμό Ε(2010) 9244]

23.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 341/49
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 21ης Δεκεμβρίου 2010
   για την απαλλαγή ορισμένων περιπτώσεων παρατυπίας που προκύπτουν από ενέργειες που συγχρηματοδοτούνται από τα διαρθρωτικά ταμεία και το Ταμείο Συνοχής για την προγραμματική περίοδο 2000-2006 από τις ειδικές απαιτήσεις αναφοράς που ορίζονται στο άρθρο 5 παράγραφος 2 του κανονισμού (ΕΚ) αριθ. 1681/94 και στο άρθρο 5 παράγραφος 2 του κανονισμού (ΕΚ) αριθ. 1831/94
   [κοινοποιηθείσα υπό τον αριθμό Ε(2010) 9244]
   (2010/802/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και την κατάργηση του κανονισμού (ΕΚ) αριθ. 1260/1999 (1), και ιδίως το άρθρο 70 παράγραφος 3 και το άρθρο 105 παράγραφος 1, τον κανονισμό (ΕΚ) αριθ. 1198/2006 του Συμβουλίου, της 27ης Ιουλίου 2006, σχετικά με το Ευρωπαϊκό Ταμείο Αλιείας (2), και ιδίως το άρθρο 103 παράγραφος 3, και τον κανονισμό (ΕΚ) αριθ. 1698/2005 του Συμβουλίου, της 20ής Σεπτεμβρίου 2005, για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) (3), και ιδίως το άρθρο 74 παράγραφος 4 και το άρθρο 92,
   Εκτιμώντας τα ακόλουθα:
   
               (1)
            
            
               Το νομικό πλαίσιο του Ευρωπαϊκού Ταμείου Περιφερειακής Ανάπτυξης, του Ευρωπαϊκού Κοινωνικού Ταμείου, του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Προσανατολισμού, του Χρηματοδοτικού Μέσου Προσανατολισμού της Αλιείας (εφεξής «τα διαρθρωτικά ταμεία») και του Ταμείου Συνοχής είναι σε μεγάλο βαθμό κατοχυρωμένο μολονότι έχει υποστεί συχνές αναπροσαρμογές. Ο προγραμματισμός περιλαμβάνει την εκπόνηση πολυετών σχεδίων ανάπτυξης σε διάφορα στάδια, κάθε στάδιο αποτελούμενο από επταετή περίοδο. Κάθε προγραμματική περίοδος διέπεται από μια σειρά επιμέρους κανονισμών οι οποίοι βασίζονται στις ίδιες γενικές αρχές αλλά εισάγει ορισμένους νέους κανόνες ειδικά διαμορφωμένους για την εκάστοτε προγραμματική περίοδο. Οι σχετικές διατάξεις που διέπουν την προγραμματική περίοδο 2007-2013 ορίζονται στον κανονισμό (ΕΚ) αριθ. 1083/2006 και στον κανονισμό (ΕΚ) αριθ. 1828/2006 της Επιτροπής, της 8ης Δεκεμβρίου 2006, για τη θέσπιση κανόνων σχετικά με την εφαρμογή του κανονισμού (ΕΚ) αριθ. 1083/2006 του Συμβουλίου περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής και του κανονισμού (ΕΚ) αριθ. 1080/2006 του Ευρωπαϊκού Κοινοβουλίου και του Συμβουλίου για το Ευρωπαϊκό Ταμείο Περιφερειακής Ανάπτυξης (4), στον κανονισμό (ΕΚ) αριθ. 1198/2006 και στον κανονισμό (ΕΚ) αριθ. 498/2007 της Επιτροπής, της 26ης Μαρτίου 2007, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1198/2006 του Συμβουλίου για το Ευρωπαϊκό Ταμείο Αλιείας (5), στον κανονισμό (ΕΚ) αριθ. 1848/2006 της Επιτροπής, της 14ης Δεκεμβρίου 2006, σχετικά με τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης της κοινής γεωργικής πολιτικής και της οργάνωσης συστήματος πληροφόρησης στον τομέα αυτό καθώς και την κατάργηση του κανονισμού (ΕΟΚ) αριθ. 595/91 του Συμβουλίου (6) καθώς και στον κανονισμό (ΕΚ) αριθ. 1975/2006 της Επιτροπής, της 7ης Δεκεμβρίου 2006, για τη θέσπιση λεπτομερών διατάξεων εφαρμογής του κανονισμού (ΕΚ) αριθ. 1698/2005 του Συμβουλίου όσον αφορά την εφαρμογή διαδικασιών ελέγχου καθώς και την πολλαπλή συμμόρφωση σε σχέση με μέτρα στήριξης της αγροτικής ανάπτυξης (7).
            
         
               (2)
            
            
               Οι σχετικές διατάξεις που διέπουν την προγραμματική περίοδο 2000-2006 ορίζονται στον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί γενικών διατάξεων για τα διαρθρωτικά ταμεία (8) και στον κανονισμό (ΕΚ) αριθ. 1164/94 του Συμβουλίου, της 16ης Μαΐου 1994, για την ίδρυση του Ταμείου Συνοχής (9). Ο κανονισμός (ΕΚ) αριθ. 1681/94 της Επιτροπής, της 11ης Ιουλίου 1994, για τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης των διαρθρωτικών πολιτικών, καθώς και την οργάνωση ενός συστήματος πληροφόρησης στον τομέα αυτό (10) και ο κανονισμός (ΕΚ) αριθ. 1831/94 της Επιτροπής, της 26ης Ιουλίου 1994, για τις παρατυπίες και την ανάκτηση των αχρεωστήτως καταβληθέντων ποσών στα πλαίσια της χρηματοδότησης του ταμείου συνοχής, καθώς και την οργάνωση ενός συστήματος πληροφόρησης στον τομέα αυτό (11) θέσπισαν κανόνες σχετικά με τις παρατυπίες και την ανάκτηση των αχρεωστήτως καταβληθέντων ποσών σε συνάρτηση με τις πολιτικές χρηματοδότησης από τα ταμεία και εφαρμόστηκαν στην εν λόγω προγραμματική περίοδο. Με τους εν λόγω κανονισμούς θεσπίστηκαν απαιτήσεις αναφοράς στην περίπτωση διαπίστωσης παρατυπιών. Οι εν λόγω απαιτήσεις είχαν ως συνέπεια δυσανάλογο διοικητικό φόρτο στα κράτη μέλη και στην Επιτροπή.
            
         
               (3)
            
            
               Δυνάμει του άρθρου 28 παράγραφος 1 του Πρωτοκόλλου σχετικά με τους όρους και τις ρυθμίσεις για την προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση (12), τα μέτρα στα οποία κατά την ημερομηνία της προσχώρησης χορηγούνταν βοήθεια σύμφωνα με τον κανονισμό (ΕΚ) αριθ. 1267/1999 του Συμβουλίου, της 21ης Ιουνίου 1999, για τη θέσπιση μέσου προενταξιακών διαρθρωτικών πολιτικών (13) (ISPA) και τα οποία δεν ολοκληρώθηκαν κατά την εν λόγω ημερομηνία, θεωρούνται ότι έχουν εγκριθεί σύμφωνα με τον κανονισμό (ΕΚ) αριθ. 1164/94 και όλες οι διατάξεις που διέπουν την εφαρμογή των μέτρων τα οποία εγκρίθηκαν σύμφωνα με τον δεύτερο κανονισμό ισχύουν για τα μέτρα αυτά. Όσον αφορά τα έργα του πρώην ISPA, η παρούσα απόφαση πρέπει, συνεπώς να απευθύνεται επίσης στη Βουλγαρία και στη Ρουμανία.
            
         
               (4)
            
            
               Αντιστοίχως, προκειμένου να μειωθεί ο φόρτος εργασίας που επιβάλλεται στα κράτη μέλη και να βελτιωθεί η αποδοτικότητα, το άρθρο 3 παράγραφος 1 του κανονισμού (ΕΚ) αριθ. 1681/94 τροποποιήθηκε με τον κανονισμό (ΕΚ) αριθ. 2035/2005 της Επιτροπής (14) και το άρθρο 3 παράγραφος 1 του κανονισμού (ΕΚ) αριθ. 1831/94 τροποποιήθηκε με τον κανονισμό (ΕΚ) αριθ. 2168/2005 της Επιτροπής (15) έτσι ώστε, για την προγραμματική περίοδο 2000-2006, τα κράτη μέλη να μην χρειάζεται να αναφέρουν τις περιπτώσεις στις οποίες η παρατυπία συνίσταται απλώς στην αδυναμία μερικής ή πλήρους εκτέλεσης πράξης που συγχρηματοδοτείται από τον προϋπολογισμό της Ένωσης λόγω πτώχευσης του τελικού δικαιούχου ή του τελικού αποδέκτη, και δεν συμπεριλαμβάνει άλλες παρατυπίες που προηγούνται της πτώχευσης ή υπόνοιες απάτης (οι αναφερόμενες στο εξής ως «απλές πτωχεύσεις»).
            
         
               (5)
            
            
               Μολονότι ο κανονισμός (ΕΚ) αριθ. 1681/94 όπως τροποποιήθηκε και ο κανονισμός (ΕΚ) αριθ. 1831/94 όπως τροποποιήθηκε απλουστεύουν το υφιστάμενο σύστημα αναφοράς, οι απλουστεύσεις που θεσπίστηκαν δεν εκτείνονται στις απαιτήσεις για την υποβολή της ειδικής έκθεσης που αναφέρεται στο άρθρο 5 παράγραφος 2 και των δύο κανονισμών. Η εμπειρία από αναφερθείσες παρατυπίες και η εξέταση των ειδικών εκθέσεων που υποβλήθηκαν, ιδιαίτερα για την προγραμματική περίοδο 1994-1999, έδειξαν ότι ο διοικητικός φόρτος για τα κράτη μέλη, όσον αφορά τις διατάξεις του άρθρου 5 παράγραφος 2 και των δύο κανονισμών για απλές πτωχεύσεις, είναι δυσανάλογος, δεδομένου ότι είναι σχεδόν απίθανο η αδυναμία ανάκτησης, στις περιπτώσεις αυτές, να οφείλεται σε σφάλμα ή παράλειψη των αρχών του κράτους μέλους.
            
         
               (6)
            
            
               Συνεπώς, προκειμένου να δοθεί πλήρης ισχύ στους στόχους των διατάξεων του κανονισμού (ΕΚ) αριθ. 1681/94 όπως τροποποιήθηκε και του κανονισμού (ΕΚ) αριθ. 1831/94 όπως τροποποιήθηκε, είναι σκόπιμο να επεκτείνεται η εν λόγω απλούστευση στην απαίτηση υποβολής ειδικής έκθεσης σύμφωνα με το άρθρο 5 παράγραφος 2 και των δύο κανονισμών, έτσι ώστε τα κράτη μέλη τα οποία επωφελούνται από την απλούστευση που προβλέπεται στο δεύτερο εδάφιο του άρθρου 3 παράγραφος 1 των εν λόγω κανονισμών να επωφελούνται εξίσου από την απλούστευση της απαίτησης υποβολής αναφοράς σύμφωνα με το άρθρο 5 παράγραφος 2.
            
         
               (7)
            
            
               Ενώ το νομικό πλαίσιο που διέπει τα διαρθρωτικά ταμεία καθώς και το Ταμείο Συνοχής και η παράνομη χρήση τους μπορεί να εντοπιστεί σαφώς κατά την προγραμματική περίοδο, ο εντοπισμός δυσανάλογων διοικητικών απαιτήσεων στο υφιστάμενο σύστημα αναφοράς είναι δυνατός μόνον κατά τη λήξη μιας συγκεκριμένης προγραμματικής περιόδου. Συνεπώς, προκειμένου να αξιολογηθεί και να βελτιωθεί αποτελεσματικά το σύστημα αναφοράς χρειάστηκε ορισμένο χρονικό διάστημα.
            
         
               (8)
            
            
               Περαιτέρω προσπάθειες για την απλούστευση των υποχρεώσεων αναφοράς καταβλήθηκαν με τον κανονισμό (ΕΚ) αριθ. 2035/2005 και τον κανονισμό (ΕΚ) αριθ. 2168/2005 για την τροποποίηση, αντιστοίχως, του κανονισμού (ΕΚ) αριθ. 1681/94 και του κανονισμού (ΕΚ) αριθ. 1831/94. Ειδικότερα, το όριο υποβολής αναφοράς που καθορίζεται στο άρθρο 12 παράγραφος 1 του κανονισμού (ΕΚ) αριθ. 1681/94 και στο άρθρο 12 παράγραφος 1 του κανονισμού (ΕΚ) αριθ. 1831/94 αυξήθηκε από 4 000 σε 10 000 ευρώ. Ωστόσο, λόγω της μικρής χρονικής περιόδου μεταξύ της έναρξης ισχύος του κανονισμού (ΕΚ) αριθ. 2035/2005 και του κανονισμού (ΕΚ) αριθ. 2168/2005 και τη λήξη της προγραμματικής περιόδου 2000-2006, η προβλεπόμενη απλούστευση του συστήματος αναφοράς δεν μπόρεσε να επιτευχθεί πλήρως για την εν λόγω προγραμματική περίοδο, καθιστώντας αναγκαία την κατάργηση των υποχρεώσεων αναφοράς σε περιπτώσεις ποσών μικρότερων των 10 000 ευρώ, οι οποίες κοινοποιήθηκαν πριν από τις 28 Φεβρουαρίου 2006.
            
         
               (9)
            
            
               Για λόγους ίσης μεταχείρισης, επομένως, όλες οι υποχρεώσεις αναφοράς όσον αφορά την παράνομη χρήση των διαρθρωτικών ταμείων και του Ταμείου Συνοχής θα επωφελούνται από το αυξημένο όριο και την προβλεπόμενη απλούστευση του συστήματος αναφοράς που θεσπίστηκε με τον κανονισμό (ΕΚ) αριθ. 1681/94 όπως τροποποιήθηκε και τον κανονισμό (ΕΚ) αριθ. 1831/94 όπως τροποποιήθηκε.
            
         
               (10)
            
            
               Η παρούσα απόφαση επιφυλάσσεται της υποχρέωσης των κρατών μελών να λαμβάνουν όλα τα κατάλληλα μέτρα για την ανάκτηση των αχρεωστήτως καταβληθέντων ποσών και να επιστρέφουν στην Επιτροπή τα ποσά τα οποία ανακτήθηκαν.
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής συντονισμού των Ταμείων, της επιτροπής του ευρωπαϊκού αλιευτικού ταμείου και της επιτροπής αγροτικής ανάπτυξης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Όσον αφορά τις παρατυπίες στο πλαίσιο των πράξεων οι οποίες συγχρηματοδοτούνται από τα διαρθρωτικά ταμεία και το Ταμείο Συνοχής για την προγραμματική περίοδο 2000-2006, τα κράτη μέλη δεν χρειάζεται να υποβάλουν τις ακόλουθες εκθέσεις:
   
               α)
            
            
               ειδικές εκθέσεις σύμφωνα με το άρθρο 5 παράγραφος 2 του κανονισμού (ΕΚ) αριθ. 1681/94 και του κανονισμού (ΕΚ) αριθ. 1831/94 σε περιπτώσεις απλής πτώχευσης που αναφέρονται στο άρθρο 3 παράγραφος 1 δεύτερο εδάφιο πρώτη περίπτωση των εν λόγω κανονισμών, εκτός και αν ζητείται ρητώς από την Επιτροπή·
            
         
               β)
            
            
               εκθέσεις σύμφωνα με το άρθρο 5 παράγραφος 2 του κανονισμού (ΕΚ) αριθ. 1681/94 και του κανονισμού (ΕΚ) αριθ. 1831/94 σε περιπτώσεις ποσών μικρότερων των 10 000 ευρώ, εκτός και αν ζητείται ρητώς από την Επιτροπή.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 21 Δεκεμβρίου 2010.
      
         
            Για την Επιτροπή
         
         Johannes HAHN
         
            Μέλος της Επιτροπής
         
      
   
   
      (1)  ΕΕ L 210 της 31.7.2006, σ. 25.
   
      (2)  ΕΕ L 223 της 15.8.2006, σ. 1.
   
      (3)  ΕΕ L 277 της 21.10.2005, σ. 1.
   
      (4)  ΕΕ L 371 της 27.12.2006, σ. 1.
   
      (5)  ΕΕ L 120 της 10.5.2007, σ. 1.
   
      (6)  ΕΕ L 355 της 15.12.2006, σ. 56.
   
      (7)  ΕΕ L 368 της 23.12.2006, σ. 74.
   
      (8)  ΕΕ L 161 της 26.6.1999, σ. 1.
   
      (9)  ΕΕ L 130 της 25.5.1994, σ. 1.
   
      (10)  ΕΕ L 178 της 12.7.1994, σ. 43.
   
      (11)  ΕΕ L 191 της 27.7.1994, σ. 9.
   
      (12)  ΕΕ L 157 της 21.6.2005, σ. 29.
   
      (13)  ΕΕ L 161 της 26.6.1999, σ. 73.
   
      (14)  ΕΕ L 328 της 15.12.2005, σ. 8.
   
      (15)  ΕΕ L 345 της 28.12.2005, σ. 15.